नई दिल्ली। ठीक कहल गेल अछि जे जतए अशांति अछि ओतहि बुद्ध जन्म लैत छथि। सामाजिक कार्यकर्ता अन्ना हजारे आइ भ्रष्टाचार क खिलाफ मोरचा लेने छथि। अन्ना क जन्म सेहो आहि ठाम अछि जतए भ्रष्टाचार चरम पर अछि। महाराष्ट्र भ्रष्टाचार क मामला मे देश मे नंबर एक पायदान पर अछि। सरकारी आंकड़ा क अनुसार महाराष्ट्र मे भ्रष्टाचार क आलम इ अछि जे एहि ठाम सब दिन कम स कम तीनटा मामला दर्ज भ रहल अछि। ट्रान्सपैरेंसी इंटरनेशनल क 2007 मे आयल रिपोर्ट मे बिहार देश मे सबस भ्रष्ट राज्य छल। मुदा आब इ स्थान महाराष्ट्र ल चुकल अछि। एहि मामला मे बिहार काफी नीचा आबि गेल अछि आ महाराष्ट्र क बाद राजस्थान तखन ओडिशा क स्थान अछि।
 महाराष्ट्र मे 2009 मे भ्रष्टाचार क 473 मामला दर्ज भेल छल। 2000 स 2009 क बीच राज्य मे भ्रष्टाचार क 4655 मामला आयल। मामलाक संख्या रोज बढि रहल अछि। सरकारी आंकडा कहैत अछि जे राज्य क राजस्व (रेवेन्यू) विभाग सबस भ्रष्ट विभाग अछि। एकर बाद स्कूल-कॉलेज क मंजूरी देबा मे सबस अधिक भ्रष्टाचार अछि। 